Natanael ome pedeepꞌeda,
kꞌãima õpeemaa miakꞌãipata fiesta oojida Caná pꞌuurude.
Mãgɨ́ pꞌuuru Galilea eujãde bɨ.
Jesús nawe mama baji.
Jesús chi kꞌõpꞌãyoorã ome ichiaba tꞌɨ̃ pëijida chedamerã ma fiestade.
Mama pꞌanɨde vino jõdachi.
Maperã Jesús nawepa mãgaji:
—Vino jõdachida aji.
Mãpai Jesupa mãgaji:
—Nawe,
¿sãapꞌeda pɨa mɨmaa mãga jara bɨma?
aji.
Waide ewari pa–eeta mɨa Akꞌõre jua akꞌɨpimerã.
Mãpai chi nawepa mãgaji vino jedepataarãmaa:
—Óotɨ jõma irua jara bɨkꞌa.
Mama bainɨ̃ pꞌanajida chokꞌo seis,
mãudee ooda.
Judiorãpa mãgee chokꞌo iru pꞌanapachida aɨde pania tꞌɨdaitꞌee.
Mãgá sɨɨdai ãchi jua,
bɨɨrɨ maa–e pɨrã netꞌaa Tachi Akꞌõre Ũraa pꞌãdade jaradakꞌa.
Chokꞌo abaade cincuenta wa setenta litros araapachi.
Jesupa vino jedepataarãmaa mãgaji:
—Paniapa na chokꞌo ipurukꞌóotɨ.
Pania atanajida mãikꞌaapa ma chokꞌo ipurukꞌoojida.
Mãpai Jesupa mãgaji:
—Ɨ̃rá ma–ãri joi atadapáde aji,
mãikꞌaapa teepáde aji,
na fiesta chiparimaa.
Mãga oojida.
Ma fiesta chiparipa pania vino padai bada tokꞌãri,
kꞌawa–e paji sãmãikꞌaapa uchiaji ma vino.
Ma vino jedepataarãpapai kꞌawajida,
ãchia ma vino chokꞌodeepa joidapꞌedaa perã.
Mãgá topꞌeda,
ma fiesta chiparipa chi ɨmɨkꞌĩra miakꞌãiitꞌee bada tꞌɨ̃ ataji
mãikꞌaapa mãgaji:
—Fiesta oodakꞌãri,
jõmaarãpa naapɨara vino piara bɨta jedepata.
Maapꞌeda,
waibɨa to pꞌanadapꞌeda,
jedepata chi vino makꞌɨara pia–e bɨ.
Mamĩda pɨa ɨa nɨ̃bɨjida aji,
chi vino piara bɨta ɨ̃raweda todamerã.
Mãgɨ́ ooda Jesupa Galilea eujãdepema Caná pꞌuurude paji irua naapɨara ooda eperãarãpa pꞌoyaa oodakꞌaa ãchi juadoopa.
Mãga ookꞌãri,
unupiji ichi wãara Tachi Akꞌõrepa pëida.
Ma ooda unudakꞌãri,
chi kꞌõpꞌãyoorãpa audupɨara irude ijãa pꞌaneejida.
Ma tꞌẽepai Jesús wãji Capernaum pꞌuurudee chi nawe ome,
chi ɨ̃pemaarã ome mãikꞌaapa chi kꞌõpꞌãyoorã ome.
Kꞌãima chokꞌara–ee mama pꞌanajida.